
	Уг номыг “Болор дуран” шалгуураар шүүсэн болно. 

ДОРЖСҮРЭНГИЙН НОЙР ХУЛЖСАН НЬ

	 

	(Шог өгүүллэг)

	 

	«Үгүй ганц тэнэгтэв ээ, ийм юм болох гэж байх уу даа» хэмээн бодох бүр Доржсүрэн өөрөө өөртөө уурлаж, орон дотроо хий хөлбөрсөөр байлаа. Юун нойр, юун зүүд! Нүд хамхилаа ч тэр дороо хар дарж, хамаг биеийн хүйтэн хөлс дааварлаж сэрэх ажээ.

	Орой нь Доржсүрэн ажлаасаа ирээд, 

	— За, Хандаа хоёулаа өнөөдөр Паламынд очно байгаа. Нэгдэж ирэхэд хагас сайн өдөр ч байна. Хоёрдож ирэхэд, ойрдоо та хоёр үзэгдэхгүй их зантай болчхож гээд л үг хаяад байна билээ цаадах чинь гэхэд Ханд, 

	— Тэгвэл ч тэгье. Уг нь субботник хийчихсэн улс амармаар л байна гэжээ.

	Паламынд очиж хууч хөөрч бэлэн хоол «буудахаас» гадна нормтой юм шиг оногддог ганц шил юм ч лав даа гэж бодохоос Доржсүрэн эхнэрээ яаруулсаар үс гэзгийг нь ч олигтой янзлуулсангүй дагуулан гарчээ.

	Нээрээ ч бүх юм санасанчлан бүтэв. Палам, Доржсүрэн хоёр шилтэйгээсээ балгаж, шилбэтэйгээсээ баагиулж, хөрчихсөн баншнаас ганц хоёр сэрээдэж байх үед, хоёр эхнэр нь аль хэдийн нөгөө өрөөнд орж, Цэндсүрэнгийн хийсэн дан дээл, Цэвэлсүрэнгийн авсан даавуу шаавуу, Оюунсүрэнгийн сам шүүр, Отгонсүрэнгийн малгай толгойн тухай уламжлалт яриагаа дэлгэжээ.

	Палам Доржсүрэн рүү тонгойж, 

	— Чи дуулсан биз дээ, өвгөн чинь сая донгодуулчихсан шүү дээ гэж шивнэн хэлэв.

	— Үгүй шүү, юу болоо вэ?

	— Эртээд манай шеф сургуулийн захирал утасдлаа. Манайхан хаягдал цуглуулах гэсэн юм, танай контор барьж ашиглалтад оруулах гэж байгаа хоёр барилгын хавилдуу субботник хийвэл яана гэж байна. Шеф юм хойно доо, тэг л гэж орхихгүй юу. Энэ муу тэнэг толгой, 

	— Тэгээд?

	— Тэгээд яах вэ дээ, тэд субботникоо хийсэн л юм байх. Хэд хоноод нөгөө захирал нь дахиад л утасддаг байгаа.

	— Манай сурагчдын байгуулсан үзэсгэлэн үзэхгүй юу гэж байна. Шеф хойно яах вэ, яваад л очлоо. Үгүй, тэгсэн чинь зөндөө хүн ирчихжээ!

	Манай барилгын талын дарга нар ч байна, намын хорооныхон ч байна, сонин сурвалжлагчид ч байна, нөгөө гялсхийдэг аппаратаа зүүчихсэн зурагчид ч байна...

	Хүүхдийн зураг, нэхмэлийн л үзэсгэлэн биз, юун ч сүртэй их улс цуглаа вэ дээ гэж би бодож л байлаа.

	Тэгсэн чинь үзэсгэлэн нээх болов. Нэг өрөөнд орсон чинь гөлмөн төмөр дөрвөлжин хураасан харагдана. Модон хайрцгуудад төрөл төрлийн хадаас байлаа. Ер нь нэг өрөө дүүрэн л юм үзэгдэв. «За энэ чинь юу билээ» гэж бодож амжаагүй байтал тайлбарлагч хүүхэд цор цор гээд л ярьж гарлаа шүү.

	— За юу гэж ярьдаг билээ?

	— Яах вэ, тэр их төмөр, хадаас, тоноглол чинь манайхны ажилчдын хаяж зэврүүлсэн материал, байшингаа барьж гүйцээд орхиод явчихсан хамаг юм нь байхгүй юу....

	— Үгүй ер!

	— Тэр байтугай, манай нарийн бичгийн даргын гээчихсэн хэлхээтэй түлхүүрийг хүртэл олоод тэр үзэсгэлэндээ тавьчихсан байсныг яана! Би тэр үзэсгэлэн дээр нь ямаршуу нүүр царайтай, ямаршуу амьтан байсныг яриад яах вэ. Бас тэгээд багш нь ингэж байхгүй юу: «Манай хүүхэд ч яах вэ, төмөр цуглуулсан болоод энд дандаа төмөр хэрэглэл байгаа юм, түүнээс биш бусад материалыг цуглуулсан бол энэ үзэсгэлэн ч энэ өрөөнд байтугай манай сургуульд багтахгүй юм болох байсан гэж байхгүй юу...

	Нэг үгээр хөөрөхөд донготой л саллаа даа...

	Паламыг ингэж ярихтай зэрэг Доржсүрэн маргаашийн ням гаригт өөрийнхөө аж ахуйн хашаанд хаягдал цуглуулах зөвшөөрөл сургуулийн хүүхдэд өгснөө санаад ум хумгүй тэднийхээс явав.

	Шилтэй юмаа ч барсангүй. Шилбэтэй тамхиа ч гүйцээсэнгүй, хоёр эхнэрийг ч олигтой яриулсангүй... Тэгээд л «хэд хоногийн дараа ямар үзэсгэлэнд уригдах бол» гэж бодохоос нойр нь хүрэхгүй хөлбөрөн хэвтэж байгаа нь энэ дээ.

	 

	1961

“ЗОХИОЛЫН ТҮҮВЭР ГУРВАН БОТЬ” НОМЫН ОРШИЛ: ЧИМИДИЙН ОЛОН ТАЛ

	 

	Би энэ товчхон оршил өгүүллийг Чимидийн олон тал гэж нэрлэхдээ түүний үнэнхүү олон талын тухай эргэцүүлэн бодож нэрлэлээ. Чимидийн үргэлжилсэн зохиолын энэ ботид түүний «Хавар намар» роман, хоёр тууж, өгүүллэгүүд мөн аян замын тэмдэглэл найрууллын заримыг орууллаа. Үүний түрүүн найргийг нь эмхэтгэж нэгэн боть болгосон юм. Цаана нь жүжиг, киноны зохиолууд болоод утга зохиол, урлагийн асуудлаар бичсэн өгүүллүүд зэрэг үлдэж байна. Чимид бол манай орчин үеийн утга зохиолыг үндэслэсэн ахмад үеийн хувьсгалч зохиолчдыг залгамжлан дөчөөд онд гарч ирсэн сайхан зохиолчдын нэг, гарамгай яруу найрагч байлаа. Чухамхүү монголын орчин үеийн иргэний яруу найрагт оруулсан хувь нэмэр нь Чимидийн алдар нэрийг өндөрт өргөсөн юм. Тэр бээр зөвхөн яруу найргийн төрлөөр бичдэг байлаа гэхэд манай орчин үеийн утга зохиолын хөгжлийн нэгэн гайхамшигт үеийн төлөөлөгч болж бүрэн чадах сан билээ. Гэтэл Чойжилын Чимид зөвхөн яруу найрагч байсангүй. Зөвхөн яруу найрагч байсан бол тэр талаараа илүү ихийг бүтээж чадах сан биз. Гэвч утга зохиолын бараг бүх төрөлд авьяасаа шалгасан юм. Тэр нь цаг үеийн шаардлага байж уу аль зохиолчийн урт удаан эрлийн үр дүн байж уу? Аль нь ч байж болно. Утга зохиолын олон төрлөөр бичих нь эрэл байхаасаа цаг үеийн шаардлагын үр дагавар байх нь илүү гэлцдэг. Тэгвэл цаг үеийн шаардлагад захирагдан өөрийнхөө авьяасын амин сүнс болсон төрлийг хойш тавих сайн хэрэг үү гэсэн асуулт гарч ирнэ. Чимидийн хувьд энэ нь яруу найргийг нь ямар нэг хэмжээгээр хохируулсан байж болох боловч манай утга зохиолын ашиг сонирхолтой холбож бодвол хожоотойгоор барахгүй азтай явдал болсон гэж би хувьдаа боддог. Тавиад оны сүүлч, жараад оны эхээр Чимид Ванган хоёр кино зохиол хамтран бичиж байлаа. Кино зохиол бичдэг туршлагатай зохиолч ховор тэр үед манай кино үйлдвэрийн хүчин чадал нэмэгдэж, кино зохиол бичих шаардлага нэг талаар тулгамдсан асуудал болж ирээд нөгөө талаар кино урлагийг уран сайхны орчин үеийн түвшинд хүргэх шаардлага гарч ирсэн нь Чимид Ванган хоёр тэр ачааг үүрч зүтгэх ажилд ханцуй шамлан ороход хүргэсэн юм. Жинхэнэ зохиолчид иргэний болоод уран бүтээлчийн идэвх зоригоор цалгилж, хэрэгтэй цагт хэрэгтэй газар түрүүлж хүрдгийн гэрч тэр ээ. Аливаа юманд түрүүлж хүрэх гэсэн эрмэлзэл Чимидийг олон зүйлд хөтөлдөг байлаа. Энэ бол амьдралд идэвхтэй хандана гэсэн үг юм. Амьдралд идэвхтэй хандах тухай өнөө бид их ярьж байна. Ингэхдээ бид Чимид шиг хүмүүсээс үлгэр дууриа авах хэрэгтэй юм. Түүний тэр идэвх, юм бүхэнд хүрэлцэх чадварыг ерийн нэг овсгоотой сэргэлэн зантай нь холбож боддог хүмүүс мэр сэр байдаг байлаа. Гэхдээ ялангуяа утга зохиол шиг юу юуны түрүүн авьяас шаардах ажилд зүгээр нэг овсгоотой сэргэлэн хүн хэчнээн ч гүйгээд хол явахгүй гэдгийг тийм хүмүүс ойлгодоггүй биз. Чимид бол үнэнхүү олон талын авьяастай хүн байжээ. Уран зохиолын гарамгай орчуулагч байсныг санахад л хүрэлцээтэй. Пушкины «Евгений Онегин», Толстойн «Дайн ба энх», Шекспирийн «Гамлет»-ийг орчуулна гэдэг зөвхөн зориг хүслээр бүтэх ажил биш. Унаган орос хэлтэйн дээр ялангуяа оросын утга зохиолыг сайн мэддэгийг нь зөвлөлтийн нөхөд ч гайхан биширдэг байлаа. Орос хэл, оросын соёл, утга зохиолыг Чимидийн хэмжээнд мэдэх тун ч хялбаргүй шиг санагддаг. Тэр орос хэл мэдэх мэдэхдээ бичгийн хэл төдийгүй умард болоод сибирийн оросын хөдөө тосгоны хэллэгийг ч мэддэг байлаа. Пушкин, Толстойн хэлийг ч мэддэг байлаа. Чимидийн олон талын зөвхөн нэг тал нь энэ.

	Жараад оны эхээр атар газрыг эзэмших бүх ард түмний хөдөлгөөн өрнөж байх үес Чимид «Хавар намар» романаа бичсэн юм. «Хавар намар» романыг зөвхөн сэдвийн хувьд нь ч чухал гэж үзэж болохгүй бөгөөд мөнөөхөн цаг үеийн шаардлагаар гарч ирсэн боловч уран сайхны хувьд тэр үес сая л биежин бойжиж байсан монгол романд шинэ сэргэг амьсгааг оруулсан билээ. Өөрөөр хэлбэл баримтат уран сайхны зохиолын тухай тэр тусмаа баримтат романы тухай сая л нэг дурамжхан ярьж эхэлсэн үед атар газрыг эзэмшсэн баримтыг халуун мөрөөр нь тусгаж тэр ч байтугай сонин хэвлэлийн баримт сэлтийг тэр аяар нь оруулсан зэргээрээ шинэчлэлтэй бүтээл байлаа. Тийнхүү үйл явдлын халуун мөрөөр роман бичнэ гэдэг бас л хүн бүхний хүрэлцэхгүй ажил. Гэвч Чимид «Хавар намраа» бичиж тэр нь удалгүй Москвад орос хэлээр гарсан билээ. Тийм роман бичих цаг үеийн шаардлага гарсныг Чимидийн мэдрэмтгий зүрх хүлээж авсан хэрэг бөгөөд тэр романы уран сайхны үнэ цэнэ цагтаа эргэлзэл төрүүлж байсан ч гэсэн цаг улирах тусам түүхэн үнэ цэнэ нь нэмэгд нэмэгдсээр орчин үеийн монголын утга зохиолын хөгжлийн нэн сонирхолтой нэгэн үеийн ихээхэн товгор баримт болон үлдэх нь дамжиггүй. Ер нь ч улс орны түүхэнд ил тод байр эзэлсэн хэрэг явдлууд Чимидийн сэтгэл бодолд холбоотой явдаг байлаа. Аж үйлдвэрийн комбинат анх байгуулагдаж манай ажилчин ангийн суурь тавигдсан тухай үргэлжилсэн буюу шүлэглэсэн роман бичнэ гэж ярьсаар яваад амжаагүй юм. Өөрийн ухаан орсон гучаад оны хэрэг явдлыг утга зохиолд тусгаж үлдээх эрмэлзэл нь зүрхний нь цохилттой хамт унтарсан гэж болно. Тэр нь түүний хувьд атрын хавар намраас ч ойр бөгөөд чухал сэдэв байлаа. Учир нь өөрийнх нь хүн болох суурийг бэлдсэн цаг үеийн учир начрыг гаргах буюу хувь хүний болоод улс орны амьдралын нэг сонин үеийг гаргах нь зохиолчийн сэтгэлийг эзэмдэхгүй байж чадахгүй. Гэвч харамсалтай нь тэр үеийн тухай гол зохиолоо бичиж амжилгүй нас нөгчсөн. Гэхдээ «Магеллан хаагуур гарсан бэ?» туужаа бичсэн юм. Энэ тууж бол Чимидийн үргэлжилсэн зохиолуудын дотроос хамгийн уянгалаг саруулхан нь юм. Хүүхэд ахуй цагийнхаа дуртгалын хэлбэрээр гучаад оны Улаанбаатарын амьдралын амьсгалыг маш энгийн бөгөөд гэрэл гэгээтэйгээр харуулсан энэ туужийг уншихад ирээдүйн Чимид өөрөө төдийгүй түүний үеийн хүмүүсийн дүр төрх тодхон харагддаг. Тийнхүү энэ тууж Чимидийн гол зохиол ямар сайхан байх сан бол гэж бодогдуулдаг. Гэвч тэр гол зохиолоо бичиж амжаагүй мэт санагддаг нь олон жилийн турш үерхэж, бодол хүслийг нь мэдэх болсон миний мэтийн хүмүүсийн бодол байж болно.

	Чимидийн зохиолын хэлний талаар бүхэл бүтэн шинжилгээ хийж болно. Чимид бол гайхалтай уян хатан, цэвэр тунгалаг, яруу сайхан хэлтэй зохиолч байлаа. Монгол бичгийн хэл, энгийн хүүрнэл ярианы хэлийг тун эвлэгхэн хослуулж чаддаг байжээ. Түүний зохиолын хэлний чөлөөтэй бөгөөд ойлгомжтойг талын мөрөн Хэрлэнгийн аажуу тайван урсгалтай л жишилтэй. Жинхэнэ ардын аясаар буюу жинхэнэ монголоор сэтгэж бичдэг нь гайхалтай сан. Хотод төрж өссөн хүн гэхэд малчин ардынхаа амьдрал, ёс заншлыг гаргууд мэддэг байлаа. Ард түмнийхээ хэл түүхийг сайн мэддэг бөгөөтөл интернационалын соёлоор оюун ухаанаа баяжуулсан нь Чимидийн олон талын онцлог юм. Чимидийн олон талын нөгөө нэг тал нь тэр бээр ёстой л гялалзсан сэтгүүлч нийтлэгч байлаа. Одоо түүний аян замын тэмдэглэл болоод найрууллуудыг уншихад оюуны өндөр боловсрол, уужим сэтгэлгээ нь атаа хөдөлгөм билээ. Заримдаа ч түүнийгээ жаахан барих гэж энгүүнчилсэн нь бас илт харагдана. Гэвч яруу найрагтаа ч, үргэлжилсэн зохиолдоо ч, жүжигтээ ч, орчуулгадаа ч ялгаагүй Чимидийн тэр олон тал нь тус тусдаа бас бие биеэ дэмжин гарч ирэхдээ манай орны олон газраас олддог усан болрын аварга том талст шиг гялбалзан гэрэлтэх нэгэн цулыг бүтээдэг байжээ.

“ЗОХИОЛЫН ТҮҮВЭР ГУРВАН БОТЬ” НОМЫН ЭМХЭТГЭГЧИЙН ҮГ

	 

	Төрийн шагналт зохиолч Ч. Чимид агсны бичсэн үргэлжилсэн үгийн зохиолоос түүвэрлэж нэгэн дэвтэр хэвлүүлж байна. Оюутан ахуй цагаасаа буюу дөчөөд оны үеэс яруу найрагтай хослуулан үргэлжилсэн зохиол туурвиж эхэлсэн Ч. Чимид энэ завсар олон бүтээл гаргасныг хэн бүхэн мэднэ. Түүний бичсэн нэг роман, гурван тууж, зургаан өгүүллэг, гучаад замын тэмдэглэл, уран нийтлэлийг энэ дэвтэрт оруулахад цаана нь цөөнгүй зүйл үлдэж байна.

	Ч. Чимид олон жил сэтгүүлчийн ажил хийж «Үнэн», «Залуучуудын үнэн», «Утга зохиол, урлаг» сонин, «Орчин үеийн Монгол», «Цог» сэтгүүлд олон найруулал, тэмдэглэл, сурвалжилга нийтлүүлжээ. Ер нь Чимид гуай соргог сэтгүүлч. Атар газар эзэмших, хөдөө аж ахуйг хоршоолох хөдөлгөөний халуун мөрөөр явж, роман, жүжиг, кино, найраглалтай буцаж ирж байлаа. Тэр үеийн сонин сэтгүүлд нийтлэгдсэн зүйлээс нэлээдийг авлаа. Сонины ээлжит дугаарын төлөвлөгөөгөөр тодорхой зай хэмжээнд тохируулан бичсэн буюу цаг үеийн шаардлагаар хийсэн авч тухайн шаардлагыг хангаж, уншигчдын хүртээл болсон тэдгээр зүйлийг дөчөөд жилийн дараа дахин нийтлэхийг зохиогч өөрөө ч төдий л ойшоохгүй байсныг анхаарч шигшилт хийж цөөнгүй бүтээлийг үлдээв. Тухайлбал «Уран зохиолын үдэшлэг», «Сонгуулийн өмнөх орой», «Улсын циркт», «Уурхайчны хөдөлмөрийн өрнөлт», «Суманд даагддаггүй хүн», «Энхийн үйлс эгнэшгүй», «Унгар Монголын найрамдал хоршоололд», «Эрийн гурван наадам» зэрэг сурвалжилга, тэмдэглэл, сэтгэгдлээс гадна Ю. Цэдэнбал тэргүүтэй монголын засгийн газрын төлөөлөгчид ардчилсан Герман, Унгар, Чехословак, Албани, Польш, Болгар Румын улсад зочлоход Үнэн сонины сурвалжлагчаар явж дээрх орны олон хот, үйлдвэр завод, хоршооллоор очсон тухай тайлан мэдээг энэ түүвэрт оруулсангүй. Харин тэрхүү айлчлалын үеэр Болгарын хоршоологчидтой уулзаж ярилцсан тухай тэмдэглэлийг энд оруулав. Ч. Чимид хар багаасаа дэлхий дайдаар хөндлөн гулд зорчиж их юм үзэж дуулсан, ёстой нэг нүд тайлсан хүн байсан бөгөөд тэр тухайгаа аян замын тэмдэглэлүүддээ тов тодорхой тусгасан билээ. Хаа нэгэн газар очиж ганзага дүүрэн олзтой ирээд өөрийн сэтгэгдлийг уншигчидтайгаа хуваалцдаг заншилтай байсан юм. Тэр бээр 1949 онд Москвад Лениний комсомолын их хуралд Монголын төлөөлөгчөөр оролцож очсон газар, уулзсан хүмүүсийнхээ тухай аян замын анхны тэмдэглэлээ нийтлүүлжээ. «Мянга хоёр дахь шөнийн үлгэр» уншигчдын сонирхлыг үнэхээр татсан билээ. Энэ нь зохиогчийг баярлуулж бүтээх туурвих эрмэлзлийг нь бадруулсан бололтой...

	Ч. Чимид гуайн нэг удаа ярихдаа, «би үзсэн харсан зүйлээ ирээдүй этгээд зорчсон тэмдэглэлдээ гүйцээн бичиж нэг ном хийх санаатай. Түүнд социалист орнууд, Чили, Япон, Ангол зэрэг олон орноор явсан тухайгаа болон энх тайван, утга зохиол урлагийн зүтгэлтнүүдтэй уулзаж байснаа дэлгэрэнгүйнхэн бичих юм» гэдэг байлаа. Тэр хүслэн биелээгүй нь харамсалтай. Чимид гуай их юм хийсэн мөртөө олон зүйлийг эхлээд дуусгаж амжаагүй билээ. Ирээдүй этгээд зорчсон тэмдэглэлээ дуусгаагүй. «Мандах нарны зүгт» тууж, «Өндөр Гонгорын тухай» туурвиж байсан зүйлээ гүйцээж амжаагүй билээ. Бид энэ түүвэрт, дуусгаж чадаагүй зохиолуудыг нь бас оруулав. Тэрчлэн аян замын тэмдэглэл, уран нийтлэлийн зүйлийг нь уг түүвэрт ихэвчлэн оруулсан боловч утга зохиолын шүүмж, номын оршил, зохиолчдын уулзалт, энх тайвны хурал чуулгад хэлсэн үг, илтгэл, өгүүлэл, сэтгэгдэл, бусадтай харилцаж байсан захидал зэргийг энэ удаа ном болгож уншигчдын хүртээл болгож чадсангүй. Хожим энэ бүхнийг багтаасан нэг дэвтэр хэвлэгдэнэ гэдэгт итгэж байна. Тухайлбал, үүний урьд хэвлэгдсэн Ч. Чимидийн «Үгийн ид шид» номд, энэ түүвэрт оролгүй үлдсэн утга зохиолын онол, судлалын асуудлаар туурвисан зүйлийг нэмж нэгэн дэвтэр болгон хэвлүүлэх нь зүйтэй гэсэн санал дэвшүүлж байна.

